Befolkningens udvikling 4. kvt. 2018

55.232 personer døde i 2018. Det er det højeste antal siden 2007. Specielt marts lå meget højt med 5.683, og er i perioden kun overgået af januar 2009 (5.741). I foråret 2018 var landet ramt af influenzaepidemi, en type influenza der ikke indgik i den tilbudte vaccine. Dette kan være en forklaring på stigningen i antal døde på 3,7 pct. i 2018 i forhold til 2017. Også juli måned lå højere end året før, hvilket kan hænge sammen med den meget varme sommer.

Færre fødte i kvartalet, men en lille stigning for året

14.724 børn blev født i årets fjerde kvartal, hvilket er 516 - eller 3,4 pct. - færre end i fjerde kvartal sidste år. Specielt i november blev der født færre børn (4.755), hvilket er 228 færre end i november sidste år. Der blev i 2018 født 61.476 børn. Det er en lille stigning i forhold til 2017. For året 2018 giver det et fødselsoverskud på 6.244 personer.

Færre indvandrede end udvandrede i fjerde kvartal

15.738 indvandrede og 17.152 udvandrede i årets fjerde kvartal. Det resulterede i en nettoindvandring på -1.414 personer. Det er første gang i 13 år, at der er negativ nettoindvandring i et kvartal. Det er et resultat af, at antal indvandrede er faldet (5,8 pct.) og antal udvandrede er steget (8,6 pct.) i fjerde kvartal 2018 i forhold til samme kvartal året før.

4,5 pct. af befolkningen er over 80 år

159.926 kvinder og 103.820 mænd - eller 4,5 pct. af hele befolkningen - har rundet de 80 år 1. januar 2019. Det er 2,7 pct. flere end 1. januar sidste år og 16,3 pct. flere end samme tidspunkt i 2009. Antallet af mænd mellem 90-99 år er steget 40,2 pct. de seneste ti år, hvorimod antallet af kvinder i denne aldersgruppe kun er steget med 17,0 pct. i samme periode.

Befolkningen over 100 år

940 kvinder og 163 mænd har rundet de 100 år 1. januar 2019. Det er 0,9 pct. højere end samme tidspunkt sidste år, og 36,2 pct. højere end samme tidspunkt i 2009. De ældste kvinder er 110 år, og de ældste mænd er 106 år.

Færre kommuner har stigende indbyggertal

58 kommuner har fået flere indbyggere siden 1. januar sidste år, hvor det året forinden fra 1. januar 2017 til 1. januar 2018 var 72 kommuner, der havde fået flere indbyggere. Solrød er vokset mest det seneste år med 2,4 pct. svarende til 547 personer, mens København er vokset med 1,6 pct. eller 10.116 personer. Norddjurs er den kommune, der er gået mest tilbage med -1,4 pct. svarende til 517 færre indbyggere.